LESON 4
Why Nao Mifala Wakem New World Translation Bible?
For staka year Olketa Jehovah’s Witness iusim, printim, and givimaot olketa difren Bible transleison. Bat gogo mifala luksavve need hem stap for garem niu Bible transleison wea bae helpem pipol for garem “stretfala savve abaotem olketa tru teaching,” wea hem samting wea God laekem. (1 Timothy 2:3, 4) So long 1950, mifala releasem samfala part bilong English New World Translation Bible. Mifala transleitim New World Translation Bible long winim 130 languis finis.
Pipol needim wanfala Bible wea hem isi for minim. Languis hem savve change and staka Bible transleison garem olketa word and toktok wea hard for minim distaem. Nara samting tu, olketa faendem olketa old copy bilong Bible wea stret winim olketa narawan, wea diswan mekem hem moa isi for minim gud Hebrew, Aramaic, and Greek languis wea olketa raetem Bible long hem.
Pipol needim wanfala transleison wea barava stret. Olketa wea transleitim Bible shud no changem followim tingting bilong olketa seleva, bat olketa shud traem best for barava followim toktok bilong olketa man wea raetem Bible long firstaem. Nomata olsem, staka wea transleitim Bible no putim nem bilong God, Jehovah, insaed long Bible bilong olketa.
Pipol needim wanfala Bible wea mekhae long God. (2 Samuel 23:2) Olketa putim bak nem bilong Jehovah insaed long New World Translation Bible long 7,000 taem wea datfala nem hem stap long olketa oldfala copy bilong Bible, olsem piksa long daon hem showimaot. (Psalm 83:18) From olketa duim bigfala research for staka year, disfala Bible transleison hem isi for man readim and hem helpem iumi for minim gud tingting bilong God. Nomata wanem Bible transleison nao iu garem, mifala encouragem iu for readim Bible evriday.—Joshua 1:8; Psalm 1:2, 3.
Why nao Olketa Jehovah’s Witness luksavve pipol needim wanfala niu Bible transleison?
Wanem nao hem gud for man duim evriday sapos hem laek for savve wanem God laekem?
hat_Latn eng_Latn tpi_Latn tpi_Latn tpi_Latn tpi_Latn tpi_Latn tpi_Latn